
Om forfatteren

RACHEL REID er den bestselgende forfatteren bak hockeyromance-serien Game Changers. Hun bor i Nova Scotia i Canada. Hun har alltid bodd der, og det ser ut til at hun sannsynligvis alltid kommer til å gjøre det. Hun har to kjedelige universitetsgrader og to interessante barn.

 


  
  [image: ]
  Foto: Caleb Latreille

  




Om boken

Bli med inn i Game Changers-universet, bøkene bak verdenssensasjonen HEATED RIVALRY!

Alt starter her, med Scotts og Kips dampende, hemmelige affære.

New York Admirals-kaptein Scott Hunter tar ritualene sine før kamp svært alvorlig. Når en bestemt smoothie ser ut til å bryte Scotts poengtørke på isen, er han desperat etter å gjenskape magien — og etter å bli bedre kjent med den søte, morsomme fyren bak disken.

Kip Grady visste at det lå mer bak Scotts hyppige besøk enn bare overtro, men han drømte aldri om at Scott skulle ta ham med seg hjem. Og kysse ham. Og gjøre mye mer med ham. Det som skjer mellom dem er hett, utrolig og ekte. Men alt foregår på Scotts premisser. Bak lukkede dører.

Scott trenger Kip i livet sitt, men når sluttspillet nærmer seg står han under større press enn noensinne. Han kan ikke gjøre noe som kan ødelegge karrieren, eller det offentlige bildet av hva en hockeykaptein bør være. Kip er klar til å satse alt på Scott — men hvor mye lenger må han forbli en hemmelighet?

GAME CHANGER: NYE SPILLEREGLER er første bok i Rachel Reids internasjonalt bestselgende romance-serie, som har nådd nye høyder gjennom tv-serien Heated Rivalry. Om du vil forstå hvorfor millioner av nye mennesker er blitt hekta på hockey, er dette stedet å starte.


Materialet er vernet etter åndsverkloven.

Kopiering og tilgjengeliggjøring er ikke tillatt uten samtykke fra rettighetshaverne, avtale med Kopinor (www.kopinor.no) eller annen forvaltningsorganisasjon, eller hjemmel i lov.

Forbudet gjelder også trening av, og annen bruk av materialet i, kunstig intelligens, og innebærer et uttrykkelig forbehold mot tekst- og datautvinning etter digitalmarkedsdirektivet artikkel 4.

Denne boken er til alle som oppfordret meg til å prøve å gi ut denne historien, og spesielt til Matt som støtter meg helhjertet i alt. Og til den tilfeldige Gap-modellen som var inspirasjonen bak Kips utseende.


Kapittel én

Tirsdag 14. januar var dagen Kip Grady fant ut at bråkete blendere og fyllesyke ikke passer sammen.

Han hadde ikke tenkt å drikke så mye kvelden før, men Chuck og Jimmy var i byen, og han hadde ikke sett de gutta på flere måneder. Det var ikke slik at han ble dritings. Han hadde vært klar over at han måtte være på jobb klokka seks neste morgen, men klarte likevel å drikke akkurat nok til å gjøre de kraftige blenderne til sin verste fiende.

Men han hadde en jobb å gjøre. Og den jobben var å lage den beste fordømte smoothien han kunne til den travle dama som ventet ved disken.

«Vær så god, frue.» Han prøvde å ikke grine på nesa da han ga kunden bestillingen hennes. «En Green Warrior-smoothie med en shot hvetegress.»

Han kikket på klokka. Halv sju. Herregud.

Det var ikke tid til å hvile hodet på den innbydende haugen med appelsiner som lå på disken. Morgenrushet på hverdager hos Straw+Berry pleide å være jevnt helt til klokka ni. Maria jobbet med ham denne morgenen, og det var fint. De jobbet bra sammen, for selv om ingen av dem var særlig engasjert i jobben, tok de den på alvor og gjorde det de skulle. I tillegg var hun morsom.

«Hvilken av disse jævla smoothiene kurerer fyllesyke?» stønnet Kip da baren var tom en kort stund.

«Hm, ingen. Men etter sigende den med vannmelon.»

«Ok. Jeg skal lage meg en diger med vannmelon med, typ, fem Ibux oppi.»

«Jeg tror du mener fem ‘velvære-boosts’.»

Kip laget seg en diger vannmelonsmoothie og følte seg faktisk litt bedre etter å ha drukket den. Han tok to Ibux.

«Så hva holdt du på med i går kveld, da?» spurte Maria.

«Åh, jeg bare hang med noen venner fra studietiden.»

«Jaha? Er de kjekke?»

«Nei. Jeg vet ikke. Ikke min type.» Chuck var stor, kraftig og skjeggete. Jimmy var helt motsatt: lav, slank og så omtrent sju år yngre ut enn han faktisk var.

«Er de også vellykkede juicebar-baristaer?»

«De fikk seg jobb innenfor fagfeltet sitt. Begge to jobber i Boston. Noe med business? Forsikring? Finans? Jeg vet ikke. De går med dress på jobb.»

«Du går med forkle. Det er ganske flott.»

«Ja, jeg er kjempestolt.»

«Og caps med et lite, brodert jordbær på. Kom igjen, da!»

Kip kastet en frossen ananasbit på henne.

«Hør her, Kipper. Jeg skal være grei og gjøre all preppingen på bakrommet i dag, så når rushet er over, kan du bare hvile det pene hodet ditt.»

«Jaså?»

«Jepp!»

«Du er best, og jeg elsker deg», sukket han lykkelig.

«Jeg vet det. Rett deg opp nå! Forretningskvinnene er på vei, og de vil ha flytende grønnkål!»

Det gikk enda en time med jevnt rush før Kip endelig kunne nyte stillheten som Maria hadde lovet ham. Hun gikk på bakrommet for å skjære opp frukt og grønnsaker, og han sank ned på en stol han hadde dratt med seg bak disken, og presset ansiktet mot veggen. Det var en fin, kjølig vegg.

Han la ikke engang merke til at han hadde lukket øynene før han skvatt til av at noen kremtet. Ikke aggressivt. Bare nok til å la ham vite at han var der.

Han åpnet øynene og reiste seg raskt. «Beklager», stammet han. «Hva kan jeg …?»

Det er mulig at Kips munn åpnet seg som på en tegneseriefigur. Det er mulig at han ble målløs, og tungen rullet muligens ut av munnen hans som et teppe. Det hadde seg sånn at den heiteste mannen han noen gang hadde sett, sto rett foran ham.

«Øh, hva skal det være?» fikk Kip frem.

Mannen var høy, blond og veltrent. Og Kip visste at han var veltrent, for han hadde på seg en sinnssyk trang Under Armour-jakke med glidelås og joggebukse. Han var sikkert akkurat ferdig med en løpetur, for det fuktige håret klistret seg til pannen, og huden glinset av svette.

«God morgen», sa den svette mannen muntert. «Unnskyld at jeg vekket deg.»

Kip ble rød i kinnene. Han bøyde hodet litt slik at bremmen på den teite capsen skulle skjule det. Herregud, verdens heiteste mann står foran meg, og jeg har på meg forkle og jordbærcaps.

«Du vekket ikke … Jeg var ikke …» Kip trakk pusten. Ta deg sammen! «Beklager. Hadde det litt for gøy i går kveld.»

Mannen hevet et øyenbryn. «På en mandagskveld?»

«Ja ja, du vet hvordan livet som smoothie-maker er … lev hardt og dø ung, ikke sant?»

Mannen lo. Kip holdt på å falle over ende.

«Så hva smaker godt her?» spurte mannen og myste mot menyen.

«Øh, det er en med blåbær og ananas og grønnkål – men du kjenner ikke smaken av grønnkålen, jeg lover! Den er god. Jeg liker den.»

«Det må være … Blue Moon Over Brooklyn?»

«Ja. Alle navnene her er ganske teite.»

Mannen pekte mot Kips navneskilt. «Jeg liker ditt navn.»

Kip kikket ned på sitt eget navn på skiltet, som om han ikke visste hva som sto der. Som en idiot.

«Det er et kallenavn, liksom», sa han, som om den hotte fyren hadde bedt om mer informasjon. Noe han ikke hadde. Men Kip fortsatte å prate, for det var det han alltid gjorde. «Altså, alle kaller meg Kip. Så det er det jeg heter. Men ikke, liksom, det jeg egentlig heter. Det er, øh … Uansett. Vil du ha en av de blåbærsmoothiene?»

«Høres bra ut», sa mannen og ignorerte høflig hvor jævla idiotisk Kip oppførte seg.

Kip satte i gang med å fylle blenderen med diverse frossen frukt og frisk grønnkål. Heldigvis krevde det fokus, og deretter bråkte maskinen så høyt at han ikke kunne snakke over den. Han kikket over på mannen, som nå sto med hendene på hoftene og studerte de kjedelige bildene av frukt som pyntet opp det lille lokalet. Kips øyne visste ikke hvor de skulle lande, og hoppet raskt fra brede skuldre til latterlig store armer til en muskuløs rygg som smalnet inn til en slank midje til en rumpe som helt ærlig bare var …

Kip ristet på hodet og slo av blenderen. Han fomlet etter et plastbeger og fylte det med blå smoothie. «Vær så god.»

Mannen snudde seg, nikket og ga Kip en sammenbrettet, litt fuktig tjuedollarseddel fra lommen på joggebuksa. Han viftet med hånden da Kip prøvde å gi ham vekslepengene. «Behold dem.»

«Seriøst?» spurte Kip og så på mens han tok sin første slurk. Så de rosa leppene lukke seg rundt sugerøret.

«Ja.» Mannen smilte. «Vi kan si det er finnerlønn. Denne er kjempegod.»

Kip smilte tilbake. «Så bra du likte den. Ha en fin dag.»

Mannen skålte med smoothiebegeret sitt. «Du også, Kip.»

Kip følte seg litt opprømt av å høre navnet sitt komme ut av munnen til denne mannen. Idet drømmemannen gikk ut, kom en annen mann som ikke på langt nær var like attraktiv inn i baren.

«Herregud!» sa den nye kunden og pekte med tommelen mot døra. «Det var Scott Hunter!»

«Hæ?»

Mannen så på Kip som om han var stokk dum. «Scott Hunter.»

«Mener du han ishockeyspilleren, liksom?» sa Kip.

«Hæ?» lød en stemme bak ham. Maria sto i døråpningen til bakrommet. «Gikk jeg seriøst glipp av Scott Hunter?»

«Jeg tror ikke … Tror du virkelig det var ham?» spurte Kip.

Kunden nikket. «Å ja. Definitivt. Overrasket over at han viser seg her i byen, med tanke på hvor dårlig han har gjort det på isen i det siste.»

«Gjør han det ikke bra?» Kip hadde en viss anelse om hvem Scott Hunter var, selvfølgelig – det hadde jo alle, enten man var sportsfan eller ikke. Han var stjernesenter og kaptein for New York Admirals. For tre år siden hadde han ledet Team USA til OL-gull. Men Kip kjente ham best fra Hugo Boss-reklamene. Han var stor fan av de reklamene.

Kip syntes ishockey var helt greit, men han hadde ikke fulgt så nøye med på NHL. Så vidt han visste, hadde Scott Hunter alltid vært feiret og elsket i denne byen. Kongen av New York, egentlig. Men tydeligvis hadde Kip gått glipp av noe.

«Ja, han har vært forferdelig denne sesongen», fortsatte kunden. «Har ikke scoret mål siden november! Skjønner ikke hva de betaler ham alle de pengene for. De burde trade den slappfisken.»

«Vel …», sa Kip, usikker på hvordan han skulle avslutte. Det var latterlig, men han tok kritikken fra denne fyren personlig og følte seg tvunget til å ta Scott Hunter i forsvar. «Kanskje han bare har det litt vanskelig.»

Kunden fnøs. «Det kan han ha om sommeren. Vi kommer ikke til sluttspillet i år hvis han fortsetter med dette tullet.»

Kip følte fortsatt på en uforklarlig harme, men trakk på skuldrene og ga fyren smoothien hans så han skulle dra.

Da de var alene igjen, sa Maria: «Var Scott Hunter virkelig her inne?»

«Jeg vet ikke. Kanskje. Altså, nå som den fyren nevnte det, tror jeg det måtte være ham. Jeg var litt distrahert av hvor kjekk han var, men ja, han lignet definitivt på Hunter. Og, eh, han ga meg mye tips.»

«Hvor mye? Vi må dele den, vet du.»

«Ja ja, jeg vet det. Det var tretten dollar i tips!»

«Hva?»

«Vel, hvis det var Hunter, er det sikkert sånn, typ ingenting, ikke sant? Han bryr seg sikkert ikke om penger i det hele tatt.»

«Må være deilig.»

«Ja.»

«Sååå», sa Maria og lente seg inn i privatsfæren til Kip, «var han kjekk?»

«Åh, herregud.» Kip gliste. «Han var eksplosiv. Han så ikke ekte ut.»

«Hva hadde han på seg?»

«Treningstøy. Han hadde nettopp vært på løpetur, tror jeg. Veldig stramt treningstøy.»

«Åh, herregud.»

«Jepp.»

«Tenk at jeg gikk glipp av det. Hvis han kommer tilbake, må du si fra til meg. Selv om jeg er på do, bare hent meg!»

«Ja da, det blir ikke kleint i det hele tatt.»

Maria begynte å fylle kjøleskapene med den nyoppskårne frukten og grønnsakene. Kip hjalp til. De jobbet taust i noen minutter.

«Du», sa Kip, «han sa navnet mitt.»

«Hvem? Hunter? Sa han faktisk ordet ‘Kip’?»

«Ja», sa Kip drømmende.

«Herregud, jeg vedder på at når han sier det, høres det ikke dumt ut.»

Kip kastet et jordbær på henne.

Kip så overskriften da han satt på toget neste morgen: Hunters natt! Han lente seg litt fremover for å lese forsiden på avisen til passasjeren som satt overfor ham. Hunter hadde tydeligvis scoret hattrick i går kveld og hadde to målgivende pasninger i en 7–1-utklassing av Washington. Kip smilte. Han følte seg merkelig nok stolt av ham.

Ja da, så fint at den superrike superstjernen hadde hatt en bra kveld. Herregud.

Admirals skulle spille i New Jersey i kveld, sto det i avisen. Mens Kip gikk de to kvartalene fra togstasjonen til Straw+Berry, tenkte han på sist han var på en Admirals-kamp. Måtte ha vært minst åtte år siden. Nei, lenger, for han hadde aldri sett Hunter spille, bortsett fra på TV.

Herregud, skal jeg bare tenke på Scott Hunter hele tiden nå?

Han gjespet da han tok frem nøkkelen og låste opp døra til baren. Han måtte finne seg en jobb som startet senere på dagen. Å stå opp før fem for å være på jobb før seks var latterlig. Særlig for minstelønn.

Morgenen forløp som de fleste hverdager: jevnt rush fra rundt sju til ni, så litt rolig før de kundene som Maria kalte «yogamammaene», begynte å strømme inn.

«Kjæresten din hadde en god kveld i går», sa Maria mens hun fylte opp appelsinskålen.

«Hva snakker du om?»

«Scott Hunter. Scoret én million mål eller noe, liksom.» «Tre mål», rettet Kip på henne, «og to målgivende pasninger.» «Åh, unnskyld. Visste ikke at du var en så hardbarka fan.»

«Det er jeg ikke! Jeg leste avisen på vei hit. Det er liksom store nyheter, eller noe sånt.»

«Åh, herregud! Du er skikkelig forelsket i ham nå! Du dro hjem i går kveld og googlet bilder av Scott Hunter, gjorde du ikke?»

«Nei!» Jo.

«Samme det. Du er en skikkelig fanboy. Så søtt.»

«Jeg hater deg.»

«Nei, det gjør du ikke.»

Maria stablet appelsiner, og Kip feide gulvet bak disken, selv om det ikke var så skittent. Han hatet å bare stå og gjøre ingenting.

Litt over ti gikk døra opp, og Kip sto nok en gang ansikt til ansikt med Scott Hunter i svett treningstøy.

Denne gangen var Maria der for å bevitne det. «Fy faen.»

Kip albuet henne så diskré som mulig.

«God morgen igjen, Kip», sa mannen som definitivt var Scott Hunter.

«God morgen, eh … Herregud. Du er Scott Hunter, ikke sant?»

Han så lattermild ut. «Det er jeg.»

«Det er så utrolig kult», hvisket Maria.

«Det er, eh …», begynte Kip og ombestemte seg. «Bra kamp i går kveld.»

«Takk! Tenkte jeg skulle ta en til av de blåbærsmoothiene. Når jeg spiller bra, prøver jeg å gjenta det jeg gjorde den dagen.»

«Akkurat», sa Kip. Scotts øyne var blå. De var så blå.

«Så … en blåbærsmoothie til, takk.»

«Akkurat!» Kip våknet fra transen og begynte å lage smoothien.

Scott Hunter hadde, nok en gang, på seg en vanvittig stram Under Armour-jakke og joggebukse. Håret hans var fuktig og bustete, og huden var lett rød og opphisset etter trening. Kip Grady hadde nok en gang på seg et jævla dumt forkle og caps med et jævla jordbær på. Men i det minste var han ikke fyllesyk denne gangen.

Han ga smoothien til den store idrettsstjernen og prøvde å ikke følge så nøye med på måten leppene hans la seg rundt sugerøret på. Det var vanskelig, for Scott så rett på ham idet han tok den første slurken. Munnvikene buet seg litt oppover da han la merke til at Kip stirret.

«Takk igjen, Kip», sa han. «Håper jeg ser deg neste kampdag.»

Han løftet smoothiebegeret som en avskjedshilsen, og så dro han.

Da Kip snudde seg mot Maria, sto hun og måpte.

«‘Håper jeg ser deg neste kampdag’?» sa hun. «Kødder du med meg?»

«Hva?»

«Han er helt betatt av deg, Grady!»

Kip ble like rød som jordbæret på capsen. «Åh, gi deg. Det var ikke det han mente.»

«Nei, sikkert ikke.»

«Det var det ikke! Han er bare overtroisk. Han mener han håper det virker og at han spiller en bra kamp i kveld, slik at han kommer igjen neste kampdag! Det er bare det!»

«Jeg vet at det var det han sa på overflaten, din idiot, men det var ikke bare det han sa.»

«Han er ikke engang … Herregud. Jeg fatter ikke at jeg snakker om dette. Scott Hunter er ikke interessert i gutter. Og han er definitivt ikke interessert i gutter som jobber i smoothiebarer.»

«Hvis du sier det, så.»

«Jeg går bak og kutter opp ananasen», brummet Kip.

«Best å dobbeltsjekke at vi har masse blåbær på lager», sang Maria etter ham.

Kip sto i stua i leiligheten til bestevennen sin i Tribeca og beundret utsikten over Hudsonelva. Han klarte ikke engang å forestille seg hva et slikt sted ville koste.

Det var dyrt å bo i New York, men Kip hadde en svært imponerende strategi som gjorde at han kunne jobbe for minstelønn og klare å betale studielånet i tide hver måned: Han bodde fortsatt hos foreldrene sine.

Ja, han var tjuefem. Ja, han var ferdig på universitetet da han var tjueto. Men saken var at det ikke akkurat var stor etterspørsel etter historiestudenter på arbeidsmarkedet.

Kip hadde drømmer. Ambisjoner. Han ville jobbe på et av museene. Kanskje etter hvert jobbe på et i Europa en dag. Kanskje skrive en bok eller to. Kanskje lede et populært TV-program der han reiste verden rundt og presenterte forskjellige viktige historiske steder for seerne hjemme. Kanskje være konsulent for historiske filmer i Hollywood …

Eller kanskje gjøre frukt og grønnsaker om til flytende mos for travle folk på vei til jobber som faktisk var viktige.

Eieren av leiligheten han nå sto i, Elena, hadde en ordentlig jobb og et liv som virket veldig voksent sammenlignet med Kips. Hun var dataingeniør innen cybersikkerhet for Equinox Tech, et av de raskest voksende IT-selskapene i landet. Kip visste ikke nøyaktig hva en dataingeniør innen cybersikkerhet var, men det virket som om det betalte veldig bra, og det hørtes imponerende ut.

Elena var uten tvil den smarteste personen Kip kjente. I tillegg til å være skarp og morsom var hun også slående vakker – en uvanlig kombinasjon av farens norske høyde og beinbygning og morens libanesiske mørke hår og olivenfargede hud.

Kips vennskap med henne på videregående hadde hjulpet ham å innse at han ikke var seksuelt interessert i kvinner. For hvis han ikke var interessert i henne, vel …

Uansett, Elena hadde sannsynligvis visst at han var homofil før han visste det selv. Hun visste alt før han gjorde det.

«Trenger du noen å bo sammen med?» spurte Kip og snudde seg bort fra vinduene.

«Nei», sa hun. «Aldri.»

De slo seg ned i sofaen hennes for å spise sichuan-mat (Elena laget ikke mat). Kip hadde knapt nok tatt en bit før Elena sa henslengt: «Så. Hvem er han?»

Nudlene gled av Kips spisepinner og tilbake i esken de kom fra. «Hva? Hvem? Hva mener du?»

«Du har hatt et drømmende uttrykk i ansiktet hele kvelden. Hvem tenker du på?»

Kip ble rød i ansiktet. Han pirket i nudlene med spisepinnene. «Ingen.»

«Christopher.» Elena likte å bruke det egentlige navnet hans når hun syntes han var slitsom.

«Du kommer til å le.»

«Det høres ikke ut som meg.»

Kip smilte av det. «Det er bare … Du vet hvem Scott Hunter er?»

«Om jeg vet hvem Scott Hunter er? Ikke personlig, nei.»

«Men du har hørt om ham.»

«Ja.»

«Ok. Han har kommet innom baren.»

«Smoothiebaren?»

«Ja. De siste par dagene. For å prøve lykken, sier han, fordi han spilte så bra etter at han fikk en smoothie i går morges. Så han kom innom i dag og kjøpte en til, for de skal spille igjen i kveld.»

«Ok.»

«Han er bare … Han er veldig hot, det er det hele.»

Det rykket litt i leppene til Elena, men hun lo ikke. «Det er spennende.»

«Ja.»

De fortsatte å spise uten å si noe. Og Kip, som tydeligvis ikke klarte å forholde seg rolig til dette, holdt ut i nøyaktig ett minutt før han plumpet ut med: «Han vet hva jeg heter.»

Elena hevet et øyenbryn.

«Han sa: ‘God morgen, Kip’ da han kom inn i dag.» Kip prøvde, men han klarte ikke å la være å glise fjollete.

«Det må ha vært litt av en opplevelse.»

«Ja, og, eh, han sa han håper å se meg igjen. Du vet, hvis smoothien virker, liksom.»

«Den magiske hockey-smoothien?»

«Slutt å gjøre narr av meg.»

«Jeg gjør ikke det! Og vet du hva: Vi skal se den hockeykampen i kveld.»

Kip ble pinlig nervøs av å se hockeykampen. Hver gang Scott ble taklet, rykket Kip til. Hver gang Scott fyrte av et skudd mot mål, holdt Kip pusten. Han ville at denne kampen skulle gå bra for Hunter, og det var ingen vits i å late som om han ikke visste hvorfor.

Etter første periode sto det uavgjort 1–1. På vei inn i garderoben stoppet Scott for et raskt intervju. Han tok av seg hjelmen, og det fuktige håret sto til alle kanter. Kips hjerte hoppet over et slag. Scott var gjennomvåt av svette, enda mer enn da han kom innom baren etter løpeturene sine. Kip kunne se svetten glinse nedover Scotts hals og inn under den røde kragen på drakten.

Scott sa noen ord om sterkt forsvar og lagarbeid. Den vakre munnen hang over mikrofonen, og de blå øynene så verken på kameraet eller på mannen som intervjuet ham. Det var som om han knapt var til stede under intervjuet og allerede var der han helst ville være der og da.

«Han er definitivt tiltrekkende», sa Elena.

«Ja …», hvisket Kip.

Kampen holdt seg jevn i andre periode. Det var ikke før i tredje periode, da Scott scoret to mål og hadde målgivende pasning på ett til, at Admirals stilnet fansen i Newark-arenaen. Kip var helt i skyene.

«Herregud, han er utrolig. Det siste målet, han skjøt sikkert den pucken i hundre og seksti kilometer i timen, men det så ut som sakte film.»

«Han er god med hendene», nikket Elena med en skjevt smil.

Hun tok opp telefonen sin og tastet inn noe. «Neste kamp er lørdag kveld, på hjemmebane mot Tampa Bay», sa hun. «Jobber du på lørdag?»

Kip stønnet. «Faen! Jeg må være … jeg må bytte vakt! Hvem jobber på lørdag?»

Han tok opp sin egen telefon og sendte melding til Maria. Jobber du på lørdag?

Svaret kom ett minutt senere. Ja?

Kip: Kan jeg bytte med deg?

Maria: Hvorfor?

Kip: Jeg er satt opp på fredag. Kan vi bytte? Vær så snill?

Maria: Handler dette om Scott Hunter?!

Kip følte seg dum, men han tastet likevel: Kanskje.

Maria: Herregud, Kip.

Kip: VÆR SÅ SNILL?!

Maria: Greit.

Det ble stille, og så la hun til: Du jobber med Jeff.

Søren. Jeff var helt håpløs. Skikkelig lat og stort sett stein hele tiden. Kip kunne ikke fatte at han fortsatt jobbet der.

Men det ville være verdt det, for da kampen var over, var stillingen 6–2 til Admirals. Noe som betydde at Scott helt sikkert kom til å stikke innom på lørdag.

Sannsynligvis helt sikkert.

Nesten garantert helt sikkert.


Kapittel to

Det er mulig at Kip sto opp ekstra tidlig på lørdag for å gjøre seg ekstra flid med utseendet.

Han kunne ikke gjøre noe med uniformen, men hadde i det minste sørget for at den peneste jeansen hans var ren, og han hadde bestemt seg for å bruke de stilige nye joggeskoene han hadde kjøpt for et par uker siden, som han overhodet ikke hadde råd til, men ikke klarte å motstå.

Han gadd til og med å fikse håret litt, selv om han visste at han måtte slenge den dumme capsen over det. Han brukte tanntråd. Han puttet mintpastiller i lommen for å skjule en eventuell kaffeånde.

Han ankom baren ti minutter for tidlig etter en relativt avslappende reise til jobb og var slett ikke overrasket over å se at han var førstemann. Han satte i gang med forberedelsene og passet særlig godt på at ingrediensene til Scotts Blue Moon Over Brooklyn-smoothie var klare.

Tjue minutter etter at baren åpnet klokka seks, var Kip fortsatt alene. Fortsatt ingen stor overraskelse siden det var Jeff som var satt opp til å jobbe med ham, men det var irriterende.

Halv sju ringte telefonen; Jeff meldte fra om at han var «syk». Kip klarte ikke engang å mobilisere nok energi til å bli sint, spesielt siden dette kunne bety at han var helt alene i baren når Scott …

Du er altfor spent over muligheten for en to-minutters interaksjon med en mann som overhodet ikke er interessert i deg, Kip.

Lørdager var alltid mye roligere enn hverdager. Morgenen sneglet seg av gårde, med bare en rolig strøm av kunder for å bryte monotonien. Kip endte opp med å dra frem telefonen og, selvfølgelig, lese gamle artikler om Scott Hunter.

Det var mange artikler. De fleste av dem inneholdt den samme informasjonen: Scott var født og oppvokst i Rochester og hadde alltid vært den beste spilleren på alle lag han spilte for, helt fra ungdomstiden. Artiklene fremhevet ofte hans sjenerøse engasjement for veldedige formål, spesielt de som hjelper syke barn, og beskrev ham som et fremragende forbilde både på og utenfor isen.

Den andre tingen artiklene alltid nevnte, var at Scott Hunter var en av New Yorks mest ettertraktede ungkarer. Han hadde aldri blitt koblet til en kvinne over lengre tid (interessant), og han pleide å unngå spørsmål om privatlivet sitt (enda mer interessant).

Kip var travelt opptatt med å lagre bildene fra Scotts artikkel i GQ på telefonen sin da døra gikk opp. Han fomlet med å stappe telefonen i lommen da Scott Hunter steg inn i baren.

Det ville være absurd å si at Scotts ansikt lyste opp da han så Kip, men … det var virkelig slik det så ut.

«Kip!» sa han, og et henrykt smil spredte seg over det blanke, svette ansiktet hans. «Jeg var redd for at du kanskje ikke jobbet i dag.»

«Var du?» spurte Kip, for sjokkert til å si noe mer intelligent.

«Jeg mente bare …» Og virket Scott Hunter flau? «Jeg liker å beholde så mye som mulig av rutinen min uten å endre den, og du laget de to andre smoothiene, så …»

«Det må være noe med måten jeg lager dem på», sa Kip og forsøkte seg modig på et flørtende smil.

«Det må det være.»

Kip samlet sammen ingrediensene og begynte å slippe dem oppi blenderen. «Jeg så kampen her om dagen», sa han. «Det siste målet var virkelig noe for seg selv.»

«Takk.» Scott hørtes ut som han virkelig satte pris på det. «Jeg hadde en god følelse med den der.»

Han smilte til Kip, som ble tørr i munnen. Han skrudde på blenderen før han rakk å si noe dumt som: Hvordan smaker magemusklene dine?

«Helt alene i dag?» spurte Scott da Kip ga ham den vanlige bestillingen.

«Ja, eh, jeg skulle egentlig jobbe med noen, men han ringte og sa han var syk. Jeg tror ikke han er syk på ordentlig. Han er ganske ubrukelig.» Kip ble flau innvendig idet han sa det. Som om Scott Hunter bryr seg en døyt om kollegene dine.

«Leit å høre», sa Scott. «Jeg har hatt sånne lagkamerater.»

Kip lo, for sto Scott Hunter seriøst og sammenlignet de to yrkene deres?

«Du, eh, er det greit om jeg drikker denne her?» spurte Scott, som om det ikke sto bord og stoler rett ved siden av ham. «Jeg må bare … lese noen e-poster.» Han dro telefonen ut av lommen og viftet med den i luften.

«Selvfølgelig», sa Kip, som nesten ikke kunne tro at han hadde slik flaks. Scott satte seg ved et av de små bistrobordene med ryggen til døra (og ansiktet mot Kip). Kip forsøkte virkelig å ikke stirre på ham mens Scott skrollet gjennom e-poster på telefonen sin mens han av og til nippet til den blå smoothien. Det virket som han drakk den veldig sakte.

Etter femten minutter forlot Kip plassen sin bak disken og begynte å tørke av bord som overhodet ikke trengte å rengjøres.

Da han var ved bordet ved siden av Scotts, tok han sjansen og brøt stillheten. «Er du sikker på at dette ikke kommer til å ødelegge for kampen din? Å bryte rutinen på denne måten?»

«Hva? Åh nei. Jeg trenger ikke å gjøre alt på samme måte. Altså, jeg er ikke så besatt.»

«Selvsagt», sa Kip med et lurt, lite smil.

Scott gliste og lo til og med. «Jeg virker sikkert rar, gjør jeg ikke? Oppfører meg som om denne smoothien er en trylledrikk eller noe.»

Kip trakk på skuldrene. «Jeg har lest om idrettsutøvere. Dere er gærne, ikke sant? Kler på dere draktene på en bestemt måte, bytter ikke sokker, barberer dere ikke …»

Scott pekte anklagende på ham. «Hei, bare i sluttspillet, og det er en gammel og hederlig tradisjon!»

«Helt normalt, da.»

Kip kunne ikke tro hva han var i ferd med å gjøre, men han måtte lodde stemningen. Bare litt.

«Jeg sier ikke at jeg har noe imot det», sa han så avslappet han klarte. «Dere ser alltid så barske ut når dere løfter pokalen. Som en gjeng kjekke tømmerhoggere.»

Sånn. Da var det sagt.

Scott så på ham, og Kip kunne ha sverget på at skyggen av et smil for over leppene hans.

Men så reiste Scott seg brått, og smilet var borte. «Vel, jeg bør komme meg av gårde.»

Kip hadde lyst til å dø. Han hadde nettopp flørtet med selveste Scott Hunter, og nå kom Scott til å dra for alltid, for hva i helvete, Grady?

«Takk igjen, Kip», sa Scott. Han var snillere enn Kip fortjente.

Men da han nådde døra, stoppet Scott og snudde seg. «Har du lyst til å dra på kampen i kveld?»

«Hva?»

«Det er ingen som bruker billettene mine. Jeg kan gi deg to, så kan du ta med deg … noen … hvis du vil.»

«Mener du det?»

«Hvorfor skulle jeg ikke det?»

Kip måpte mot den umulig kjekke kjendisen som fylte døråpningen til baren og som tilbød ham en gave uten grunn. «Hvis du er sikker, vil jeg veldig gjerne dra!»

«Jeg er sikker, og det er jeg glad for å høre. Bare oppgi navnet ditt i billettluken.»

«Ok. Da ses vi i kveld», sa Kip, som en idiot.

Scott bare smilte og gikk.

Kip burde ikke ha vært det minste overrasket over at Scott Hunters personlige plasser var fenomenale. Seks rader fra isen, på blålinjen med utsikt mot hjemmelagets spillerbenk. Helt uvirkelig.

«Shit», sa Elena. «Jeg vet at Equinox har en losje her, men disse plassene er mye bedre.»

«Jeg kan ikke tro at vi er her. Jeg kan ikke tro at vi bruker billettene til Scott Hunter!»

«Det er en rar date, da. Du er her med en dame, og han er på jobb.»

«Det er ikke en date.»

«Jeg er sikker på at han gir billetter til alle som jobber i smoothiebar.»

Kip hadde prøvd å ikke tenke for mye på hvorfor Scott ga ham billettene. «Han takker meg bare fordi han tror jeg på en eller annen måte er ansvarlig for at han er i storform. Som jeg sa, han er gæren.»

«Gæren etter deg, kanskje.»

«Ikke vær dum.»

«Kip», sa hun og satte ølen i koppholderen. «Du vet hvordan du ser ut, ikke sant?»

«Hva mener du …?»

«Du er kjekk, Grady. Ekstremt kjekk.»

«Jeg er … helt grei.»

«Nei, hør på meg. Du er latterlig pen. Tror du jeg er glad for at du er homo? Det er jeg ikke.»

Kip himlet med øynene. «Nei, hør nå her. Og dessuten …» han senket stemmen til en hvisken og lente seg nærmere, «… vet vi ikke om Hunter spiller … på mitt lag.»

«Gjør vi ikke?»

«Nei! Altså … Jeg får noen hint om at kanskje …»

«Slik som at vi sitter på hans personlige plasser fordi han personlig ga deg sine personlige billetter da han besøkte deg på jobben for tredje gang denne uken?»

Nå rødmet Kip. «Han er bare overtroisk», mumlet han, «det er alt.»

Spillerne kom ut på isen for å varme opp. Kip så på mens de gikk rundt, la seg ned på isen for å tøye og byttet på å sende enkle skudd mot målvaktene sine. Han prøvde å ikke gi for mye ekstra oppmerksomhet til spiller nummer 21, Scott Hunter, men klarte det ikke. Mannen gjorde en dyp utfallstøyning for baksiden av låret, som viste hvor myk han var. Kip så for seg den stillingen uten de tykt polstrede hockeybuksene.

Den understimulerte hjernen hans tok ham med på en fantastisk reise i noen minutter, og han var så distrahert at han nesten ikke la merke til det da Hunter gikk forbi glasset foran dem – som om han hadde gått rett ut av en reklameplakat i den velstelte drakten i rødt, hvitt og blått – og nikket til ham.

Nei. Ikke til meg. Det må være til noen som sitter bak meg.

Kip snudde på hodet. Det satt ingen bak ham ennå. Ingen foran ham heller.

Hm.

Oppvarmingen var over, ismaskinene kom ut for å rengjøre isen, og så startet det spektakulære showet før kampen. Lysene ble slukket, og på isen ble det projisert videoer av Admirals i aksjon mens rockemusikk dundret ut av høyttalerne. Det var tørris og pyroteknikk, og da spillerne stormet ut, kom stemningen i arenaen til et feberaktig høydepunkt.

Kip ble slått av to ting: Scott Hunter var en stor stjerne. Altså, virkelig stor. En gigantisk superstjerne av en idrettsutøver, og denne byen elsket ham. Det virket som om halvparten av publikum hadde på seg hans spillerdrakt. Og da Scotts navn ble annonsert som senter fra kampstart, var jubelen øredøvende. Han var ikke bare en fyr som likte blåbærsmoothier og var hyggelig mot de ansatte som laget dem. Denne fyren var New York.

Og Kip var her som hans gjest.

Herregud.

Det andre som slo ham, var at Scott hadde stor respekt fra lagkameratene sine. Kip så hvordan de yngre spillerne lyste opp da han klappet dem på skulderen og ga dem komplimenter for bra spill. Selv dommerne så ut til å like ham og ga ham små klapp på albuen etter at de forklarte en straffeavgjørelse.

Kampen var helt utrolig. Scott var helt utrolig. Ikke bare scoret han ett mål og hadde en målgivende pasning i hver periode, han fikk også publikum til å brøle da han la en Tampa-ving i isen med en svær hoftetakling i nærheten av midtsonen. Kip ble mest imponert da Scott stoppet et slagsmål før det startet ved å roe ned lagkameraten med et fast grep om armen og noen ord Kip skulle ønske han kunne hørt.

Det var unektelig sexy å se Scott vise så mye autoritet og ferdigheter gjennom hele kampen. Han var spektakulær.

«Det var så jævla bra!» sa Kip altfor høyt da de var på vei til T-banen etter kampen. «Jeg vil på en til! Jeg vil på alle sammen!»

«Vel, du må nok vente, superfan», sa Elena. «The Admirals legger ut på reise de neste to ukene.»

Kip burde ikke ha blitt så knust som han ble av den nyheten. Plutselig virket det helt uutholdelig å jobbe en hel vakt uten å treffe Scott.

Da han lå i senga hjemme den kvelden, kunne han ikke unngå å lure på om Scott var det minste lei seg for å dra på bortetur, vekk fra den trygge rutinen.

Nå var han dum. Scott var en profesjonell hockeyspiller som ikke kom til å savne de dumme smoothiene sine mens han var på tur. Kip sukket og innstilte seg på minst to uker med Scott Hunter-frie vakter på jobben.

